
______________________________________________________________________________
На основу члана 138. став 1. Устава Републике Србије[footnoteRef:1] и члана 27. став 2. Закона о Заштитнику грађана,[footnoteRef:2] Заштитник грађана упућује Републичкој изборној комисији [1:  „Сл. гласник РС“, бр. 98/2006 и 115/2021]  [2:  „Сл. гласник РС“, бр. 105/2021] 


МИШЉЕЊЕ

У циљу заштите и унапређењу људских и мањинских права и слобода и унапређење остваривања бирачког права особа са инвалидитетом, потребно је да Републичка изборна комисија (РИК)
· предузме све неопходне мере и активности из своје надлежности које су усмерене на уклањање физичких и комуникацијских препрека са којима се суочавају особе са инвалидитетом током изборног процеса тако што ће:

· обезбедити да локалне изборне комисије приликом одређивања бирачких места воде рачуна о физичкој приступачности објеката у којима се налазе као и несметаном кретању унутар објеката, до просторије у којој је бирачко место, особама са инвалидитетом које се крећу уз помоћ колица;

· обезбедити потпуно информисање грађана – особа са инвалидитетом тако што ће додатно прилагодити званичну интернет презентацију РИК-а у складу са стандардима дигиталне приступачности (читачи екрана, контрасти, јасан фонт…) као и спровести медијске кампање и информативне садржаје са преводом на знаковни језик, којим се обавештавају грађани са инвалидитетом о свим правима која имају;

· у сарадњи са локалним изборним комисијама обезбеди додатну едукацију чланова бирачких одбора уз посебно стављање акцента на поштовање права особе са инвалидитетом и указати на:

· обавезу да особи која се креће уз помоћ пса водича омогуће потпуно слободан приступ објекту у којем се налази бирачко место, као и самом бирачком месту;

· обавезу, уколико она то жели, обезбеде несметано остваривању права особе са инвалидитетом да гласа уз помоћ лица по свом избору као и гласање ван бирачког места.
Р а з л о з и

Заштитник грађана је упознат да је Републичка изборна комисија у претходном периоду посветила посебну пажњу побољшавању приступачности бирачких места чиме се омогућава веће укључивање особа са инвалидитетом у изборни процес. Али, на основу расположивих информације – јавно доступни подаци из извештаја општинских/градских управа о процени приступачности бирачких места[footnoteRef:3] као и информација које Заштитник грађана добија директно од грађана – особа са инвалидитетом, произилази да одређени број бирачких места, у претходним изборним циклусима, није био у довољној мери приступачан особама са инвалидитетом и другим лицима која се отежано крећу.  [3:  https://www.rik.parlament.gov.rs/tekst/3194/pristupacnost-birackih-mesta.php ] 

Полазећи од законске обавезе да се бирачко место одређује тако да буде приступачно бирачима и да им омогући да без тешкоћа гласају, Заштитник грађана сматра да је неопходно да Републичка изборна комисија у сарадњи са  локалним изборним комисијама постара да општинске/градске управе односно управе градских општина града Београда изврше објективну процену физичке приступачности бирачких места. При томе је потребно да се посебно води рачуна да ли су она бирачка места, за које је већ у претходној процени утврђено да нису приступачна (није приступачан или је отежан улаз у објекат особама која се крећу уз помоћ колица; није омогућено несметано кретање унутар објекта до просторије у којој је бирачко место…) провери да ли су на њима  уклоњене раније утврђене архитектонске баријере. Уколико се, евентуално утврди да је одређени објекат у коме је раније било бирачко место потпуно неприступачан, потребно је изнаћи могућност за промену локације бирачког места и избор алтернативног, у потпуности прилагођеног простора.
Поред побољшања приступачности бирачких места особама са инвалидитетом. Заштитник грађана наглашава да је неопходно унапредити доступност информација за грађане – особе са инвалидитетом у циљу потпуног и делотворног остваривање бирачког права уз истовремено додатно едуковање бирачких одбора који су, поред Републичке изборне комисије и локалних изборних комисија, задужени за спровођење избора. 

***
Заштитник грађана je приликом сагледавања изложеног проблема и заузимања става по том питању, поред Закона о избору народних посланика[footnoteRef:4] и Закона о Заштитнику грађана, посебно имао у виду следеће: [4:  “Сл. гласник РС“, бр. 14/22, 47/26] 

· Република Србија је ратификовала Конвенцију о правима особа са инвалидитетом,[footnoteRef:5] чији је циљ да се унапреди, заштити и осигура пуно и једнако уживање свих људских права и основних слобода свим особама са инвалидитетом и унапреди поштовање њиховог достојанства. Приступачност подразумева све оно што сваком појединцу омогућава да самостално живи и учествује у свим аспектима живота, на једнакој основи.  Конвенцијом је уређено питање учешћа особа са инвалидитетом у политичком и јавном животу. Наиме, државе стране уговорнице гарантују особама са инвалидитетом политичка права и могућност да их уживају на равноправној основи са другима, и обавезују се да осигурају да особе са инвалидитетом могу ефикасно и потпуно да учествују у политичком и јавном животу равноправно као и други, непосредно или преко слободно изабраних представника, укључујући право и могућност да особе са инвалидитетом гласају и буду биране, између осталог, тако што ће обезбедити слободно изражавање воље као бирача и у том циљу, где је то потребно, омогућити да им особа по њиховом избору пружи помоћ приликом гласања (члан 29.). [5:  Закон о потврђивању Конвенције о правима особа са инвалидитетом – „Сл. гласник РС“, бр. 42/09] 

· У стратешким документима, Република Србија се определила за унапређење приступачности. Стратегија за унапређења положаја особа са инвалидитетом у Републици Србији за период од 2025. до 2030. године[footnoteRef:6] као један од кључних проблема који се односе на особе са инвалидитетом дефинише да није обезбеђена адекватна приступачност објектима јавне намене. [6:  „Сл. гласник РС“, бр. 6/25] 


***
Приступачна бирачка места и доступне приступачне информације темељ су једнакости и достојанства за све грађане и грађанке. Без слободног кретања, без приступа информацијама на јавним сајтовима и без могућности да се самостално уђе у објекат у коме се налази бирачко место, не можемо говорити о истинској инклузији и једнакости у остваривању бирачког права.
Заштитник грађана је мишљења да је неопходно да Републичка изборна комисија, у оквиру својих надлежности и у сарадњи са локалним изборним комисијама, предузме мере и обезбеди уклањање физичких и комуникацијских препрека са којима се суочавају особе са инвалидитетом током изборног процеса чиме ће истовремено јачати инклузивност изборног процеса.

Заштитник грађана, поступајући у оквиру својих законских овлашћења, у циљу унапређења рада органа и унапређења заштите људских права и слобода, упућује ово мишљење Републичкој изборној комисији која ће обавестити Заштитника грађана о предузетим мерама у циљу прихватања мишљења, у року од 15 дана од дана пријема.




	ЗАШТИТНИК ГРАЂАНА

	

	мр Зоран Пашалић 





	Доставити:
· Републичкој изборној комисији, 11000 Београд, Краља Милана 14 - rik@parlament.rs и izbori@parlament.rs
· у списе предмета.

